***РАЗДЕЛ ПЪРВИ***

***ОБЩИ ПОЛОЖЕНИЯ***

Чл. 1. /1/ С тази наредба се определя редът, условията и специалните изисквания за спазване на обществения ред и сигурност на територията на Община Смядово, с оглед опазване на публичната и частната собственост, осигуряване на правото на труд, спокойствието и отдиха на гражданите, създаване на нормални условия за дейността на юридическите лица, организации и учреждения, както и защита на техните права и интереси.

/2/ Наредбата е задължителна за всички физически лица, които живеят или временно пребивават на територията на общината, за собствениците, наемателите и ползвателите на жилищни, административни и стопански сгради и обекти, представителите на етажните собствености, както и за всички юридически лица и техните клонове и поделения, организации и учреждения, осъществяващи дейност на територията на общината.

/3/ С тази наредба се създават условия за превенция на нарушенията на обществения ред, уреждат обществени отношения, неуредени изрично от други законови и подзаконови нормативни актове и се определят санкции за нейните нарушители.

***РАЗДЕЛ ВТОРИ***

***ОПАЗВАНЕ НА ОБЩЕСТВЕНИЯ РЕД, ПОЧИВКАТА, ЖИВОТА И СПОКОЙСТВИЕТО НА ГРАЖДАНИТЕ***

Чл. 2. На обществени места и в жилищните сгради, гражданите са длъжни да спазват общоприетите норми на поведение и да изпълняват разпорежданията на държавните и общинските органи, издадени в рамките на тяхната компетентност.

Чл. 3. /1/ За осигуряването на спокойното обитаване на гражданите се забранява:

1.Вдигането на шум по каквито и да е причини по улиците, площадите, жилищните сгради, откритите терени в близост до тях от 14 до 16ч. и от 22 до 6 ч. през зимно часово време, от 22 до 7 ч. през лятно часове време и предпразнични и празнични дни.

2.Форсирането на двигатели на МПС, усилени автомобилни уредби, демонстрациите на мото и велошоу и устройване на състезателни надпревари на обществени места.

3. организирането на състезания с МПС на територията на общината, с изключение на тези, провеждани на определените за целта места и по съответния ред.

4. Нарушаването на реда и спокойствието на обществени места, чрез скарване, сбиване и други скандални действия.

5. Високото пеене, викане, произнасяне на цинични думи и други прояви на обществените места и жилищните сгради, противоречащи на българския бит и добрите нрави.

6. Използването на озвучителна техника на открито с изключение на национални, официални, общински, училищни, читалищни и религиозни празници и мероприятия.

**/**2/ В случаите по т.6, когато не могат да се осигурят ефикасни обезшумителни мерки, осигуряващи нормална акустична обстановка, свиренето на музикални инструменти и пеенето с цел обучение, репетиции, преподавателска дейност, любителско музициране може да става само в часовете от 10 до 14ч. и от 16 до 22 ч.

/3/ С Правилника за вътрешния ред, съгласно чл.11, ал. 1, т. 1 от Закона за управление на етажната собственост могат да се установят допълнителни часове, през които да се прилагат ограничения по предходните алинеи.

/4/ По изключение в работните дни от 14 до 16 ч. се допуска прибиране на отоплителни материали и извършване на ремонтни и строително-монтажни дейности.

Чл.4./1/ Забранява се тютюнопушенето в закритите обществени места и в помещенията с обособени работни места, където се полага труд, както и в помещенията към тях със спомагателно и обслужващо предназначение.

/2/Забранява се тютюнопушенето на следните открити обществени места:

1.прилежащите терени и тротоари на детските ясли, детските градини, училищата, ученическите общежития и местата, където се предоставят социални услуги за деца;

2. площадките за игра;

3. на които са организирани мероприятия за деца и ученици;

4. спортните обекти, летните кина и театри – по време на спортни и културни прояви.

/3/. Забранява се продажбата на алкохолни напитки на:

1. лица под 18 години;

2. лица в пияно състояние;

3. територията на детски градини, училища, общежития за ученици, лечебни заведения;

4. спортни прояви, обществени мероприятия, организирани за деца и ученици.

/4/Забранява се в парковете, стадионите, зелените площи, културните и спортни зали:

1.консумацията на спиртни напитки;

2.хвърляне на предмети, бомбички и др. запалителни материали;

3. игри с взривни и пиротехнически вещества, прашки (ластици), стрелба с въздушни пушки и други;

4. свободното пускане на кучета без придружител;

5. свободното пускане на птици и други домашни животни.

/5/ Предоставянето на помещения в културните институти, спортните зали, училища, младежки и детски обекти за организиране на хазартни игри.

/6/ на собствениците на търговските обекти или заведения да продават тютюневи изделия на малолетни и непълнолетни деца.

/7/ откритото излагане на показ на порнографски материали.

/8/ движението на ученици без ученическа лична карта.

/9/ посещението на малолетни и непълнолетни в зали за игра на хазарт.

Чл.5. (1) Родителите, настойниците, попечителите или други лица, които полагат грижи за дете, са длъжни да го придружават на обществени места след 20,00 ч., ако детето не е навършило 14-годишна възраст, съответно след 22,00 ч., ако детето е навършило 14, но не е навършило 18-годишна възраст.

(2) Ако родителите, попечителите или другите лица, които полагат грижи за дете, не могат да го придружат, те са длъжни да осигурят пълнолетно дееспособно лице за негов придружител на обществени места след 22,00 ч., ако детето е навършило 14, но не е навършило 18-годишна възраст.

Чл.6. Наименованието на фирмите се изписва на български език, но може да се изписва допълнително и на чужд, при спазване на изискванията на чл. 7 от Търговския закон.

Чл.7. Собствениците и управителите на магазини, обекти за обществено хранене, заведения, павилиони, бунгала, фургони и др. се задължават да поставят на видно място в обекта документите, разрешаващи съответната дейност, както и информация за точния адрес на търговеца, седалище и данъчен номер.

Чл. 8. /1/ Будки, павилиони, сергии и др. за нуждите на търговията, битовото обслужване и информацията се поставят по тротоарите, градинките, парковете и др. свободни обществени пространства /включително в частни парцели/ с разрешение на органите на община Смядово, съгласувано с органите по безопасността на движението.

/2/ Техническите лица, които са разрешили поставянето на павилионите контролират техния естетичен вид.

/3/ За чистотата и естетическия вид на прилежащите територии около обектите по ал. 1 отговарят лицата, осъществяващи търговското обслужване.

/4/ Построяването на циркови и панаирни съоръжения, временни естради и палатки, временни паркинги и други се извършва с разрешение на кмета на съответното населено място.

/5/ Забранява се влизането с животни в учреждения, търговски обекти, заведения за хранене и развлечение, транспортни средства за обществен транспорт и други обществени места.

Чл. 9. Забранява се движението на превозни средства с животинска тяга без предпазни престилки. Задължават се водачите на тези превозни средства да носят светлоотразителни жилетки.

Чл. 10. Забранява се:

/1/ хвърлянето в съдовете за смет на горивни и избухливи вещества, твърди обемисти предмети, течности, строителни стъклени, метални отпадъци, умрели животни, животински и растителни отпадъци.

/2/ изгарянето на сметта в съдовете за смет.

/3/ изливането на вода и изхвърлянето на отпадъци от балконите и прозорците на сградите.

/4/ изтупването на килими, черги и др. от балконите и прозорците по начин нарушаващ удобството на останалите граждани. Местата за изтупване и простиране на дрехи се определят с Правилника за вътрешния ред по Закона за управление на етажната собственост.

Чл. 11. /1/ Забранява се:

1. продажбата на фойерверки от категория 1 на лица под 12 години, от категория 2 - на лица под 16 години, и от категория 3 – на лица под 18 години;

2. търговията с видимо повредени пиротехнически изделия или в разкъсана най малка стандартна производителна опаковка;

3. търговията и продажба на снарядни боеприпаси по чл. 6, ал. 5 от ЗОБВВПИ / закона за оръжията, боеприпасите, взривните вещества и пиротехнически изделия/

/2/ Забранява се на обществени места употребата на огнестрелно, пневматично и газово оръжие, пиротехнически средства, арбалети, лъкове, прашки и хвърлянето на предмети, както и на други опасни игри.

/3/Пиротехнически средства могат да се употребяват в новогодишните празници за времето от 22 ч. на 31.12. до 04 ч. на 01.01. по начин, който не допуска нараняване на граждани.

/4/Забранява се използването на пиротехнически средства в закрити помещения - обществени сгради, питейни заведения, спортни зали, салони и други.

Чл. 12. Забранява се влизането и ползването на площадките и съоръженията в детските заведения извън работно време, както и през почивните и празничните дни.

Чл. 13. Разрешава се съхранението на отоплителни и строителни материали по тротоарите и улиците. За отоплителен материал за не повече от 7дни. За строителни материали до 30 дни????. След приключване на тези дейности се осигурява почистването на площадките, като изключение от посочения срок се допуска при наличието на форсмажорни обстоятелства.????????

***РАЗДЕЛ ТРЕТИ***

***ОПАЗВАНЕ И ПОДДЪРЖАНЕ ЧИСТОТАТА В НАСЕЛЕНИТЕ МЕСТА НА ТЕРИТОРИЯТА НА ОБЩИНАТА***

Чл. 14. /1/ Задължават се кмета на общината и кметовете по населените места от общината да осигурят поддържането на приветлив и естетичен вид на населените места. Изискват редовно почистване /метене, миене, боядисване, снегопочистване, отстраняване на ледени висулки по стрехите на сградите, окосяване на тревните площи, окопаване на дървета и цветни лехи и др./ на улиците, на площадите, градините, парковете, зелените площи, вътрешно-кварталните пространства, терените в жилищните комплекси, общите части на сградите, етажната собственост, производствените и обществени сгради, местата край реките и водните площи в терените за краткотраен отдих, кооперативните пазари, стълбовете, пътните знаци, паркингите, табелките, афишните площи и други.

**/**2 /Задължават се управителите или управителните съвети на етажната собственост и отговорниците на общежития да приемат на общо събрание Правилник за вътрешния ред, съгласно чл.11, ал. 1, т. 1 от Закона за управление на етажната собственост. Този правилник се поставя на видно място в сградите.

**/**3**/** Задължават се ръководителите на фирми, организации, учреждения и гражданите да поддържат в изправност решетките и капаците на избените помещения към тротоарите, водосточните тръби към улуците, покривите и фасадното оформление, за да не създават опасност за преминаващите.

**/**4**/** Задължават се управителите на етажната собственост и съответните длъжностни лица да организират заключването на общите помещения на жилищните и фирмените сгради и сградите на обществените организации.

**/**5**/** Задължават се ръководители на фирми, обществени организации и гражданите да оказват съдействие, при призоваване от Щаба за изпълнение на общински план за защита при бедствия, с труд и техника при природни бедствия (пожари, наводнения, земетресения, бури и други, и промишлени аварии).

/6/ Задължават се гражданите да осигурят поддържането на приветлив и естетичен вид на индивидуалните дворове, сгради, постройки и съоръжения, както и прилежащите им територии.

/7/ Задължават се собствениците на МПС по отношение чистотата на местата, на които са паркирали и терените около тях.

Чл.15. Задължават се всички ръководители на фирми, обществени организации и гражданите да почистват тротоарите от сняг и покривите на сградите от ледени висулки, както и прилежащите терени около сградите.

Чл.16. /1/ Забранява се на обществени места:

1. хвърлянето на всякакъв вид отпадъци.

2. паленето на огън.

3. разлепването на афиши, реклами, съобщения, обяви, агитационни материали и др. подобни извън определените за това места.

4. къпането в необезопасени водоеми и водни площи.

/2/ Изхвърлянето на битови отпадъци да става на определените от общината места.

Чл.17. **/**1**/** Задължават се собствениците на превозни средства, фирми, предприятия и организации да почистват местата за паркиране и началните спирки.

**/**2**/** При допускане на разливи на масла и други материали при ремонтни и аварийни ситуации на превозните средства, причинителите незабавно да предприемат мерки за тяхното отстраняване.

**Чл.18. Забранява се паркирането и преминаването на МПС през тротоарите, алеите и градините, парковете и зелените площи на територията на общината, както и паркирането им пред противопожарните подстъпи и пожарните хидранти.**

Чл.19. Забранява се премахването, преместването или унищожаването на пътни и други знаци, свързани с безопасността на движението, както и умишленото повреждане или отстраняване на маркировки, парапети, улично осветление, настилки, разделителни ивици, знаци по спирките, намиращи се по улиците, площадите, паркингите и други територии за общо ползване.

Чл.20. Забранява се миенето и гресирането на всякакъв вид превозни средства на обществени места, около реките, водоемите и питейните води.

Чл.21.Забранява се разполагането на обществени места спрени от движение, разкомплектовани и негодни за експлоатация автомобили или детайли и възли от тях, както и на МПС с лош външен вид или такова, катастрофирало и със значителни повреди по тротоарите, улиците, площадите и откритите улични и извън улични паркинги и зелени площи.

***РАЗДЕЛ ЧЕТВЪРТИ***

***ОПАЗВАНЕ НА ИМУЩЕСТВОТО ПРЕДНАЗНАЧЕНО ЗА ОБЩО ПОЛЗВАНЕ***

Чл. 22. /1/ Забранява се на физическите и юридическите лица:

1. да завземат постоянно или временно части от общински сгради, благоустроени територии, общинска земя, пътища и тротоари, зелени площи и други;

1. да извършват промени в техническата инфраструктура на територията на общината;
2. да преграждат улиците, тротоарите, речните корита и други общински територии.
3. Да прекопават улични платна, площади, зелени площи и др. без разрешение от отдел „ТСУ“ в общинска администрация – Смядово и КАТ.

/2/ Действия по ал. 1 т. от 1-3 може да се извършват само след преценка на потребностите и писмено, законосъобразно разрешение на кмета на общината.

/3/ За ползване на тротоари, улични платна и други общински места за временно поставяне на фургони, каравани, машини, съоръжения, инвентар и други се събира такса.

Чл. 23. Поддържането на сградите, дворовете, улиците, пътните и тротоарните настилки, мостовете, подлезите, надлезите, инсталационните колектори, съоръженията и техните принадлежности, обществените тоалетни, уличните, тротоарните и зимнични шахти се извършва от собствениците им, съответно от учрежденията, стопанските и обществените организации или фирми и граждани, които ги стопанисват.

Чл. 24. Забранява се писането, нанасянето на маркировка или знаци върху тротоарните или уличните платна, драскането по фасадите на сградите, оградите и пътните съоръжения, изписването на имена, номера на моторни превозни, както и поставяне на инициали с трайни бои и спрейове, повреждането на обяви, реклами, нагледни агитационни материали и др. подобни, поставени на определените за това места, разместването на табелките, пейките, съоръженията поставени в детските и спортни площадки и на обществени места за общо ползване.

Чл. 25. Наказват се по тази наредба лицата, които повреждат пътните, тротоарните, градинските и парковите настилки, осветителни тела, афишни площи, скулптурно-декоративни елементи на сградите, пътните съоръжения и принадлежности на уличната, пътната и алейната мрежа /пътни знаци, табели, указатели, аварийно осветление, ограждение, пейки, чакални и др./, освен ако за нарушението не е предвидено по-голямо наказание по други нормативни актове.

Чл. 26. Забранява се повреждането на обществени чешми, кладенци, както и отклоняването за постоянни нужди на вода от естествени водоизточници за използване в дворовете и парцелите.

Чл. 27. При отваряне зимнични, тротоарни и улични шахти, същите се обезопасяват чрез ограждане и съответна сигнализация от лицата или организацията, които са ги отворили.

Чл. 28. В градините, парковете, гробищните паркове, вътрешно-блокови градини, зелени площи и пространства се забранява:

/1/ Отсичането, кастренето и повреждането на дърветата, натрупването на осолен сняг, изливането на осолена вода в тревните площи, декоративните храсти и на разстояние по-малко от 3 м от дънерите на дърветата.

/2/ Косенето без разрешение на тревните площи, късането на цветя, унищожаването на цветни фигури в идеален център в населените места, брането на липов цвят и чупенето на клони от дърветата и храстите засадени в зелените площи.

/3/ Повреждането на скулптурните елементи и декоративни съоръжения, чешми, фонтани, пейки, мостчета, беседки, заслони, навеси, съоръжения за игра на децата, сгради, табелки, оскверняване на гробове и надгробни плочи и др.

/4/ Хвърлянето на отпадъци по алеите, площадките, тревните площи и лесопарковете насаждения, както и горенето на гуми, треви и други отпадъци и изхвърлянето на горящи предмети.

/5/ Замърсяването и повреждането на водоизточниците и водните площи.

/6/ Хвърлянето на отпадъци в речни корита.

/7/ Преминаването на превозни транспортни средства, освен в определените за тази цел места.

/8/ Драскането, писането и поставянето на знаци по дърветата, пейките и другите съоръжения.

/9/ Паленето на огън по алеите, площадките и тревните масиви.

/10/ Брането на липов цвят, събирането на билки и генетичен материал от диворастящи и култивирани лечебни растения без позволително и заплащане на такса в Общинска администрация Смядово.

/11/ Ползването на съоръженията в детските площадки от лица над 14 годишна възраст.

Чл. 29. /1/ Отсичането на дълготрайни декоративни дървета и дървета с историческо значение в недвижими имоти на държавата, общината, организации и кооперации може да става само с разрешение на общината и при спазване законовите разпоредби.

/2/ Разрешение за отсичане на дървета в частни имоти, с изключение на овошките се издава от **отдел „РРЕХДМД“ в Д“СА“ на общината, в 14 дневен срок. Собственикът не заплаща обезщетение .**

/3/ Не се позволява да се посаждат дървета до имота на съседа на по-малко разстояние от 3 м – за високи дървета, 1,5 м – за средни, 1 м – за ниски. Съседът може да иска разрешение от Кмета на общината да бъдат отсечени клоните на дърветата, които се простират над неговия имот и корените, които преминават в неговия имот.

Споровете за премахване на дърветата по границите на имотите /чл. 52 на ЗС/ се решават по съдебен ред.

Чл. 30. Спортни игри и състезания в градините и парковете се устройват след предварително разрешение на кмета на общината и кметствата, кметските наместници по населени места или от упълномощени за това лица.

Чл. 31. Поддържането и ползването на противорадиационни укрития се извършва съгласно разпоредбите на Наредбата за изграждане, поддържане и използване на колективните средства за защита.

Чл. 32. /1/ Без промяна на основното им предназначение, противорадиационни укрития могат да се използват и с допълнително предназначение, съгласно чл.12, ал.4 от Закона за защита при бедствия след съгласуване с териториалните звена на Главна Дирекция Противопожарна Безопасност и Защита на Населението към МВР и издадено разрешение за строеж.

/2/ Допълнително предназначение по ал.1 може да бъде за:

1. провеждане на обучение;
2. културно - просветни цели;
3. спортни занимания;
4. заведения за хранене и развлечение;
5. ателиета и офиси за административни и други услуги.

***РАЗДЕЛ ПЕТИ***

***ПРОВЕЖДАНЕ НА СЪБРАНИЯ, МИТИНГИ И МАНИФЕСТАЦИИ***

Чл. 33. /1/ За свикване на събрание или митинг на открито, организаторите най-малко 48 часа преди началото му, а в неотложни нужди – в еднодневен срок са длъжни да уведомят кмета на общината.

/2/ В уведомлението се посочват: организаторът, дата, място и времето на провеждането на събранието или митинга, както и предполагаемият брой участници.

Чл. 34. За провеждане на манифестация организаторът най-малко 72 часа преди провеждането й, а в неотложни случаи – най-малко 2 дни, писмено уведомява кмета на общината като посочва: организатора, целта, времето и пътя на движението й, както и предполагаемия брой участници.

Чл. 35. Организаторите на събрание, митинг или манифестация разгласяват провеждането им след изтичане 24 ч. от уведомяването от съответните органи, ако в този срок не е наложена забрана по чл. 12, ал. 3 от Закона за събранията, митингите и манифестациите.

Чл. 36. /1/ Когато след изтичане на 24 ч. от връчване на уведомлението от организатора за провеждането на събрание, митинг или манифестация, постъпят уведомления и от други организации за същото време, място и път на движение, кмета на общината осигурява провеждането на мероприятието по първото уведомление.

/2/ Когато уведомленията от няколко организации за провеждане на събрание, митинг или манифестация за едно и също време, място и път на движение, са постъпили преди изтичане на 24 ч. от постъпването на първото уведомление, кметът на общината съдейства за постигане на съгласие между организаторите, и ако това не се постигне, осигурява провеждането на мероприятието по първото уведомление.

Чл. 37. /1/ Организаторите на събрание, митинг или манифестация са длъжни да осигурят спазването на обществения ред при провеждането им, опазването на общественото имущество, предназначено за общо ползване, както и да не допуска нарушаването на правата и свободите на гражданите, които не участват в организираната от тях проява.

/2/ Кметът на общината чрез органите на полицията съдейства за нормалното протичане на събранието, митинга или манифестацията и взема мерки за спазване на реда и безопасността на движението.

Чл. 38. /1/ Препис от акта за забрана по чл.12, ал. 3 от Закона за събранията, митингите и манифестациите се изпраща на органите на полицията за изпълнение след изтичане на сроковете по чл. 12, ал. 4 от същия закон.

/2/ Органите на полицията привеждат в изпълнение разпорежданията на кмета на общината за прекратяване на събрания, митинги или манифестации, когато не са организирани и не се провеждат по условията и реда установени от ЗСММ. Всеки организатор или участник отговаря за вредите, които по негова вина са причинени при провеждането на събранията, митинга или манифестацията.

***РАЗДЕЛ ШЕСТИ***

***РАБОТА ПО НАРУШЕНИЯ, ИЗВЪРШВАНИ ОТ МАЛОЛЕТНИ И НЕПЪЛНОЛЕТНИ ГРАЖДАНИ***

Чл. 39. За административни нарушения извършени от малолетни до 14 г., непълнолетни, /от 14 до 18 г./ или поставени под пълно запрещение, отговарят родителите/настойниците на тези, които са допуснали извършване на нарушението.

Чл. 40. За маловажни случаи на административни нарушения, извършени от непълнолетни, наказващите органи изпращат съответните актове на местните комисии за борба с противообществените прояви на малолетни и непълнолетни, за налагане на мерки от възпитателен характер.

Чл. 41. Периодични проверки по спазване на обществения ред от малолетни и непълнолетни се правят от комисия в състав: Представители на Районно Полицейско Управление, Детска Педагогическа Стая да стане отдел „Закрила на детето“, МКБППМН, психолози, училищни ръководства и настоятелства.

Чл. 42. Забранява се откритото носене и използване на предмети /боксове, вериги и др./, които биха застрашили техния живот и здраве и на други лица.

Чл. 43. Специализираната закрила на деца на обществени места на територията на общината се осъществява по реда и условията на Наредбата за специализирана закрила на деца на обществени места, приета с ПМС от 25.07.2003 г.

***РАЗДЕЛ СЕДМИ***

***НАЧИНИ И УСЛОВИЯ ЗА ОТГЛЕЖДАНЕ НА ДОМАШНИ ЖИВОТНИ И ЖИВОТНИ СЪС СТОПАНСКА, СПОРТНА И ДРУГА ЦЕЛ***

Чл.44. На територията на общината при стриктно спазване на санитарно-хигиенни изисквания могат да се отглеждат /затворено/ домашни животни и птици върху собствения имот.

(1) Стопанските постройки със селскостопанско предназначение да се изграждат съгласно определените норми както следва:

1. На три метра от дворищно-регулационните  линии;

2. На шест метра от жилищните сгради, находящи се в дворното място, както и от сградите от съседните имоти;

(2) При невъзможност за спазване на разстоянията по ал.1 т.1 и т.2 е необходима нотариално заверена декларация за съгласие от съседите;

(3) Стопанските сгради трябва да се изграждат, разполагат и оборудват така, че да отговарят на условията съгласно чл.44 и чл.45 от ЗУТ.

(4) Състоянието на постройките по ал.1 се констатира от компетентните длъжностни лица, Регионалната ветеринарномедицинска служба /РВМС/ или Регионалната инспекция по опазване на околната среда и водите /РИОСВ/, по сигнал от контролните органи по тази наредба. Чл. 45. /1/ Животните се отглеждат в специално оборудвани за целта помещения, отговарящи на зоохигиенни, санитарно-хигиенни, ветеринарно-медицински, противопожарни и други условия, определени с нормативни актове.

/2/ В стопанските помещения, където се извършва мокро почистване, задължително се изграждат съоръжения, пречистващи отпадните води до съответната категория на водоприемника, като:

1. Заустването на отпадните води към градската канализационна мрежа става след пречистването им в локални пречиствателни съоръжения.

2. Изграждането на локално пречиствателно съоръжение се извършва по съгласуван проект с компетентните органи от съответното водоснабдително дружество.

/3/ Периодично, а при необходимост и ежедневно, се изнасят отпадъците в райони или места, посочени от кметовете на съответните населени места.

/4/ Собствениците са длъжни ежемесечно да дезинфекцират помещенията.

/5/ Животновъдните обекти в селищната среда и прилежащата й територия трябва да се изграждат съгласно изискванията на Закона за устройство на територията и специфичните изисквания на Наредба № 44 на Министерството на земеделието и горите за ветеринарномедицинските изисквания към животновъдните обекти.

Чл. 46. В жилищни парцели на населени места домашни животни могат да се отглеждат за задоволяване нуждите на домакинствата при строго спазване на ветеринарните и санитарно-хигиенните и архитектурно-строителните норми.

Чл. 47. В личните стопанства извън населените места се разрешава отглеждането на животни без ограничение на броя им при спазване на строителните, ветеринарните и санитарно-хигиенните норми и условия.

Чл.48. Забранява се отглеждането на селскостопански животни в жилищни сгради в етажна собственост, гаражи и др. непостроени за целта помещения, както и в поземлени имоти, застроени със жилищни блокове.

Чл. 49. /1/ Кметовете на населени места и кметските наместници определят сборните пунктове, където се събират животните, които се извеждат на паша с пастир, както и часовия график **и маршрутите в населеното място** за преминаване на стадата.

/2/ Забранява се движението на животни извън определеното по ал. 1 време, сборен пункт, часови график и маршрут.

/3/ Придвижването на животните от дома до сборните пунктове на пастирите да се извършва от придружител.

/4/ Забранява се преминаването на животни и пашата им в зелените площи в чертите на града и населените места, гробищни паркове , дворове на училища, Детски градини и здравни заведения.

Чл. 50. Собствениците на умрели животни са длъжни да предават труповете им на Екарисажа, съобразно изискванията на органите на ДВСК.

Чл. 51. /1/ Забранява се:

1. отглеждането на животни извън помещенията по смисъла на чл. 45, ал. 1;

2. използването на нестерилизирани отпадъчни продукти за храна на животни;

3. използването на сметища и торища за отглеждане на животни;

4. пускането и пашата на животни на обществени места;

5. извършване на организирана дейност по осеменяване на животни на обществени места;

6. влизането и пашата на животни в земи с посеви, трайни или цветни насаждения освен в случаите на собственост или учредено вещно право върху земята, както и в случаите когато земята се ползва на облигационно основание;

7. пускането и отглеждането на птици по улиците на населените места;

8. забранява се преминаването на стада през централната градска  част на  града и населените места, освен ако няма друга възможност. Придружителите се задължават да почистят след преминаването на животните.

/2/ При нарушение на ал. 1, т. 5, животните могат да бъдат прибирани на определени със заповед на кмета на общината /или на населено място/ места, като освобождаването им се извършва след заплащане на дължимите разходи и наложената глоба.

Чл.52. Забранява се :

1. Причиняването на страх, нараняване, болка, страдание, стрес или смърт на животни, освен  при самозащита.
2. Противопоставянето на животни едно срещу друго.
3. Подлагането на животни на натоварвания, които не са съобразени с анатомичните и физиологичните им особености.
4. Връзването на животни по начин, който им причинява болка, страдание или наранявания.
5. Отглеждането на животни при постоянна тъмнина или постоянно вързани.
6. Разхождането на  диви животни по улиците, с цел търговия или представления.
7. Настаняването на  едно и също място на  несъвместими видове животни или на животни от един вид, когато това може да доведе до агресивност.
8. Ампутацията на опашката на едри преживни и еднокопитни животни;
9. Транспортирането на животни в нерегистрирани превозни средства при условия, причиняващи им болка, наранявания и страдания;
10. Транспортирането на животни без ветеринарномедицинско свидетелство, а за едрите преживни и еднокопитните животни - и без ветеринарномедицински паспорт;
11. По време на товарене, разтоварване и  придвижване животните да не бъдат блъскани, ритани, удряни, влачени, да не се мачкат, чупят и усукват опашките им.

Чл. 53. Отглеждането на животни, домашни любимци да става при спазване на хигиенните изисквания на компетентните органи в тази област, без да се нарушават спокойствието и жизнената среда в жилищните сгради.

**Чл. 54.** За притежаване на куче ежегодно до 31 март или в едномесечен срок от датат на придобиване на куче се заплаща такса в Община Смядово, в размер, определен в Наредба за определянето и администрирането на местните такси, цени на услуги на територията на община Смядово. Същите следва да:

- имат издаден ветеринарно медицински паспорти;

- са записани в регистъра на лекар упражняващ ветеринарномедицинска практика или в регистъра на РВМС;

- са записани в регистъра на Общината или на съответното кметство

Чл. 55. /1/ Допуска се отглеждането на пчелни семейства в урегулирани поземлени имоти, предвидени за ниско жилищно строителство, както и извън регулационните граници на населените места - върху земеделски земи, земи и гори от горския фонд, собственост на държавата, общината, физически и юридически лица при спазване на Закона за пчеларството.

/2/ В населените места и вилни зони пчелините са на разстояние на не по-малко от 5 м от границата на съседа, ако входовете им са ориентирани към него, и не по-малко от 3 м, ако входовете не са с лице към границите на съседния имот. При наличието на плътна ограда, висока над 2 м, или когато са разположени на склон и съседният имот е поне 2 м под нивото на пчелина, пчелините може да се настаняват и до самата ограда.

Чл. 56. В зоните за здравни и курортни нужди, селскостопанските животни се отглеждат след съгласуване с компетентните органи в тази област.

***РАЗДЕЛ ОСМИ***

***АДМИНИСТРАТИВНОНАКАЗАТЕЛНИ РАЗПОРЕДБИ***

Чл.57. /1/ Контролът и изпълнението на наредбата се осъществява от Кмета на общината или чрез упълномощени от него длъжностни лица.

/2/ При необходимост, Кметът на общината може да възлага проверки съвместно с други компетентни контролни органи (РПУ, РВМС, РЗИ, РИОСВ,ДВСК и др.).

Чл.58. /1/ При констатиране на явно маловажни нарушения на Наредбата длъжностните лица отправят писмени предписания за отстраняването им, които са задължителни;

/2/ при констатиране на нарушения или при неизпълнение на предварително направено предписание се съставя АУАН;

Чл. 59. Актове за установяване на нарушенията се съставят от:

1. Длъжностни лица, упълномощени със заповед на Кмета на Община Смядово;

2. Служители на РПУ, Районна служба пожарна безопасност и защита на населението и специализираните ветеринарно-медицински органи;

3. Кметовете и кметските наместници на населените места.

Чл.60. /1/ Наказателните постановления се издават от Кмета на общината или от упълномощен от него заместник-кмет.

/2/ Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.

Чл. 61. /1/ За нарушение на разпоредбите на настоящата Наредба на виновните лица се налагат следните санкции и глоби:

1. за нарушение на чл.3, ал.1, т.1, 4 и 5; чл.10, ал.3 и 4; чл.16, ал.1, т.1, 2, 3 и 4; чл.42; чл.49; чл.51; чл.52 и чл.55 - глоба в размер от 50 до 150 лв.;

2. за нарушение на чл.3, ал.1, т.2, т.3 и 4; чл.4, ал.3, 4, 5, 6, 7 и 9; чл.8, ал.2, 3, 4 и 5; чл.10, ал.1 и 2; чл.17; чл.20; чл.21; чл.24; чл.25; чл.26; чл.27; чл.28, ал.1, 2, 3, 4, 7, 8, 9, 10 и 11; и чл.48 - глоба в размер от 100 до 300 лв.;

3. за нарушение на чл.8, ал.1; чл.11, ал.2, ал.3 и ал.4; чл.17; чл.22; чл.23; чл.28, ал.5 и 6; чл.29 и чл.50 - глоба в размер от 250 до 500 лв.;

4. за нарушение на чл.4, ал.1 глоба в размер от 300 до 500 лв., а при повторно извършване на същото нарушение - от 500 до 1000 лв. Ако нарушението е извършено от едноличен търговец, имуществената санкция е от 1000 до 1500 лв., а при повторно нарушение - от 1500 до 3000 лв. Ако нарушението е извършено от юридически лица, се налагат имуществени санкции в размер от 3000 до 5000 лв., а при повторно нарушение - от 5000 до 10 000 лв., съгласно чл. 218, ал.2 и ал. 3 от Закона за здравето.

5. **з**а нарушение на чл.4, ал. 2 глоба в размер от 300 до 500 лв., а при повторно извършване на същото нарушение - от 500 до 1000 лв., съгласно чл.218, ал.1 от Закона за здравето.

**6.** Който допусне от 22,00 ч. до 6,00 ч. дете в управляван от него търговски обект в нарушение на чл.5, ал.1 и 2, се наказва с глоба или имуществена санкция от 2000 до 5000 лв., а при повторно нарушение - с глоба или имуществена санкция от 5000 до 8000 лв.

**7.** Родител, настойник, попечител или друго лице, което полага грижи за дете, което наруши чл.5, ал.1, или родител, попечител или друго лице, което полага грижи за дете, което не осигури придружител по чл.5, ал.2, се наказва с глоба или имуществена санкция от 300 до 500 лв., а при повторно нарушение - с глоба или имуществена санкция от 500 до 1000 лв.

**8.** За нарушение на чл. 18 виновните лица се наказват с глоба от 50 до 200 лв.

/2/ При повторно нарушение, размерът на глобата се увеличава двукратно, спрямо размера на вече наложената първоначална глоба.

Чл. 62. За нарушения, за които не е предвидена санкция в чл. 61 на Наредбата се прилага чл. 31 от Закона за административните нарушения и наказания, ако не подлежи на по - тежко наказание.

Чл. 63. Определянето на размера на наказанието за всяко конкретно нарушение се извършва при стриктно спазване на разпоредбата на чл. 27, ал.2 от ЗАНН.

Чл. 64. Независимо от административно наказателна отговорност по тази Наредба, нарушителите възстановяват направените разходи за отстраняване на вредните последици от извършеното от тях нарушение.

Чл. 65. За нарушения извършени при осъществяване на дейности на предприятия, организации, учреждения, търговски дружества и други юридически лица отговарят както ръководителите, които са наредили или допуснали нарушението, така и служителите и работниците извършили деянието.

Чл. 66. В случаите, когато административнонаказващият орган прецени, че нарушението, за което е образувано административнонаказателно производство съставлява престъпление по Наказателния кодекс, наказателно постановление не се издава, образуваната преписка се спира като събраните материали се изпращат на Районната прокуратура.

***РАЗДЕЛ ДЕВЕТИ***

***ДОПЪЛНИТЕЛНИ РАЗПОРЕДБИ***

§1. По смисъла на Наредбата:

1. “Питейни и развлекателни заведения” са дискотеки, клубове, барове, ресторанти, кафенета, Интернет клубове, игрални зали, казина и други подобни.
2. „Висок шум” е този, който създава дискомфорт за околните;
3. „Повторно нарушение” е нарушението, извършено в едногодишен срок от влизането в сила на наказателното постановление, с което на лицето е наложено наказание за същия вид нарушение.
4. “Прилежаща територия” е части от тротоари и зелени площи в границите по фронта на собствените или наети имоти и терени до уличното платно.
5. „Явно маловажен случай” е този, при който извършеното административно нарушение, с оглед на липсата или явната незначителност на вредните последици, или с оглед на други смекчаващи вината обстоятелства, представлява най – ниска степен на обществена опасност в сравнение с обикновените случаи на нарушения в съответния вид.
6. „Обществени места” са административни, учебни, здравни, търговски, спортни и развлекателни обекти; театри, стадиони, зали; паркове улици; обществен транспорт; заведения за хранене; зони с изградени постройки за временно ползване /вилни зони/ и други общодостъпни за всяко лице места.
7. „Организирана проява” е дейност, организирана и провеждана от държавни и общински органи, юридически и физически лица на места, достъпни за неограничен брой лица.
8. „Масова организирана проява” е организирана проява с участието на повече от 50 лица.
9. „Селскостопански животни” са едри и дребни преживни животни, свине, зайци, птици и еднокопитни (коне, магарета и техните хибриди), отглеждани с цел производство на суровини и храни от животински произход или за други селско или горско стопански цели, или за работа.
10. „Животновъден обект” е всяко място, където временно или постоянно се отглеждат или настаняват животни, с изключение на ветеринарни клиники или амбулатории.
11. „Животни, домашни любимци” са животните, отглеждани с нестопанска цел в дома на човека, като кучета, котки, папагали, канарчета и други подобни.

***РАЗДЕЛ ДЕСЕТИ***

***ПРЕХОДНИ И ЗАКЛЮЧИТЕЛНИ РАЗПОРЕДБИ***

§ 1. Настоящата Наредба се издава на основание чл.21, ал.2 от ЗМСМА и е приета на заседание на ОбС с Решение №\_\_\_\_\_\_\_\_\_\_ по протокол №\_\_\_\_\_\_\_\_\_/\_\_\_\_\_\_\_\_2017г., като влиза в сила от датата на приемането.

§ 2. Тази Наредба отменя досега действащата Наредба № 1 на ОбС Смядово от 15.05.2000 г., както и всички изменения и допълнения с протоколи до 23.09.2015г.

§ 3. Образуваните до влизане в сила на настоящата наредба и неприключили административно-наказателни производства се довършват по реда, по който са образувани и административните наказания се налагат по отменената Наредба №1 в Община Смядово.

§ 4. При промяна в нормативните актове Наредбата се актуализира с Решение на ОбС Смядово.

§ 5. Изпълнението на Наредбата се възлага на кмета на Община Смядово.